Nagklubs, toerisme, skole oop in fase 4 - Regering - Republikein
Wednesday, July 08th, 14:05:58
Nagklubs, toerisme, skole oop in fase 4
Graad 0 tot 3 keer 7 Julie terug
30 June 2020 | Regering
Denver Kisting – Met fase 4 van die noodtoestandmaatreëls om Covid-19 hok te slaan wat om middernag in werking getree het, mag sjebeens weer drank op hul persele bedien mits hulle aan gesondheidsvereistes gehoor gee.
Nagklubs mag ook vir die eerste keer sedert Maart hul deure heropen, het me. Yvonne Dausab, die minister van justisie, gister gesê.
Kragtens die regulasies wat dié fase vergesel, keer voorskoolse leerlinge en dié in graad 1 tot 3 volgende Dinsdag 7 Julie terug skool toe.
Volgens vorige korrespondensie sou dié leerlinge reeds volgende Maandag onderrig van aangesig tot aangesig kon hervat.
Graad 7's en 9's hervat op 20 Julie onderrig van aangesig tot aangesig, terwyl graad 4, 5, 6, 8 en 10 op 3 Augustus hervat.
Instellings van hoër onderwys hervat ook tydens fase 4.
Skoolhoofde en dié by tersiêre of ander opvoedkundige instellings moet verseker die persone wat toegang het tot hul persele gehoorsaam die gesondheidsvereistes.
Tydens fase 4 moet almal steeds 'n masker dra wanneer hulle in 'n openbare ruimte is.
'n Deurskynende gesigskerm mág gedra word mits 'n masker óók saam met dit gedra word.
Volgens die regulasies mag 'n gemagtigde beampte 'n persoon wat nie 'n masker dra nie, beveel om een te dra of om die openbare ruimte te verlaat.
Tydens fase 4 is die beperking op die aantal mense by 'n saamtrek, soos 'n troue of 'n begrafnis, 250 – wat 200 meer mense as tydens fase 3 is.
Sameroepers van alle saamtrekke moet 'n register byhou waarin mense hul naam, óf identiteitsnommer óf paspoortnommer en óf sel- óf telefoonnommer moet verstrek.
Die regulasies verplig sameroepers om die register vir die duur van die ses maande lange noodtoestand veilig te bewaar en die inligting vertroulik te hanteer.
Fase 4 loop na verwagting om middernag op 17 September ten einde.
Die land se grense wat tydens die huidige fase steeds toe is, sal na verwagting tydens fase 5 oopmaak.
Toeriste is tydens 'n proeftydperk tussen 15 Julie en 15 Augustus welkom om Namibië te besoek mits hulle by aankoms 'n negatiewe Covid-19-toetsuitslag toon wat nie ouer as 72 uur is nie.
Dié mense en terugkerende Namibiërs moet hulle eweneens aan 'n verpligte kwarantyntydperk op eie onkoste onderwerp.
Namibiërs wie se kwarantyn die regering sal betaal, sluit in:
• mense op humanitêre besoek
• mense op amptelike regeringsendings
Soos tydens die vorige fases staar 'n boete van N$2 000 en of ses maande se gevangenisstraf oortreders van regulasies in die gesig.
Pres. Hage Geingob het Sondag die proklamasie onderteken waarin die regulasies vervat is.
Die Erongostreek is steeds in fase 3 met die uitsondering van die plaaslike owerhede Walvisbaai, Swakopmund en Arandis wat as beperkte areas beskou word. Erongo se fase 3 sal na verwagting op 6 Julie ten einde loop.